เงินบาทปิดตลาดที่ 32.39/40
ธนาคารกรุงศรีอยุธยา รายงาน เงินบาทปิดตลาดที่ 32.39/40 อ่อนค่าเล็กน้อยจากช่วงเช้า
25 มี.ค. 2553

ธนาคารกรุงศรีอยุธยา รายงาน เงินบาทปิดตลาดที่ 32.39/40 อ่อนค่าเล็กน้อยจากช่วงเช้า
นักบริหารเงินจากธนาคารกรุงศรีอยุธยา กล่าวว่า เงินบาทปิดตลาดเย็นนี้ที่ระดับ 32.39/40 บาท/ดอลลาร์ ปรับตัวอ่อนค่าเล็กน้อยจากช่วงเช้าที่ระดับ 32.37/39 บาท/ดอลลาร์ โดยปรับตัวในทิศทางเดียวกับสกุลเงินในภูมิภาคแต่ค่อนข้างน้อยกว่า และธนาคารแห่งประเทศไทย(ธปท.) ก็เข้ามาดูแลค่าเงินบาทด้วย
"ตลอดทั้งวันอยู่นิ่งที่ระดับ 32.39-32.40 เหมือนจะพยายามทะลุระดับนี้ไปให้ได้ แต่ก็ไม่ทะลุ..มีแทรกแซง วันนี้วอลุ่มค่อนข้างหนาแน่น" นักบริหารเงิน กล่าว
ตลาดยังจับตาผลของการประชุมสุดผู้นำสหภาพยุโรป(ยูโรซัมมิท)เกี่ยวกับแนวทางการช่วยเหลือแก้ปัญหาหนี้เสียของประเทศกรีซและยูโรโซน รายงานตัวเลขการว่างงานของสหรัฐ สถานการณ์เมืองภายในประเทศ และกระแสเงินทุนไหลเข้าประเทศ
ส่วนความเคลื่อนไหวของสกุลเงินหลักต่างประเทศ เงินเยนอยู่ที่ระดับ 91.88/90 เยน/ดอลลาร์ ปรับตัวแข็งค่าจากระดับ91.98/92.00 เยน/ดอลลาร์ ส่วนเงินยูโรอยู่ที่ระดับ 1.3345/3348 ดอลลาร์/ยูโร ปรับตัวแข็งค่าจากระดับ 1.3329/1.3333 ดอลลาร์/ยูโร 
วันพรุ่งนี้ คาดว่า กรอบการเคลื่อนไหวของเงินบาทจะอยู่ในช่วงแคบๆ ระหว่าง 32.30-32.50 บาท/ดอลลาร์